Yhdysvallat pyytää luovutusta - Taloussanomat - Ilta-Sanomat
Comversen etsintäkuulutettu johtaja kiinni Namibiassa
Julkaistu: 28.9.2006 7:03 , Päivitetty: 28.9.2006 9:01
Yhdysvaltain viranomaiset eivät kertoneet yksityiskohtia pidätyksestä keskiviikkona.
FBI:n mukaan "Kobi" Alexander joutuu oikeuden eteen Namibiassa jo torstaina. Yhdysvallat aikoo pyytää Alexanderin luovuttamista ja saattaa hänet oikeuteen New Yorkissa. Viranomaiset haluavat Alexanderin varoja takavarikkoon 138 miljoonan edestä.
54-vuotias Alexander johti voip-ohjelmia kehittävää Comversea. Häntä syytetään optioiden back-datingista, päivämäärän siirtämisestä ajassa taaksepäin aikaan, jolloin osakekurssi on alhainen. Tällainen järjestely voi tuoda miljoonavoitot.
Syytteen mukaan Alexander lunasti optioita ja myi niitä yhteensä 150 miljoonalla dollarilla vuodesta 1991 vuoteen 2005. Hän teki optioilla 138 miljoonaa dollaria voittoa, josta 6,4 miljoonaa tuli laittoman back datingin avulla.
Syyttäjien epäilyn mukaan Alexander kahden kumppaninsa kanssa myönsi tuhansia optioita tekaistuille nimille, jotka siirrettiin kansainväliselle tilille, jonka haltija oli "I.M. Fanton". Alexander ja kumppanit antoivat kyseisiä optioita suosikeilleen sekä itselleen ilman yhtiön johtokunnan suostumusta.
Ennen katoamistaan Alexanderin epäillään siirtäneen 57 miljoonaa dollaria Israeliin.
Alexander on Israelin kansalainen ja hänellä on oleskelulupa Yhdysvalloissa. Häntä on etsitty muunmuassa pienestä kalastajakylästä Sri Lankassa.
Alexanderin kumppaneiksi petoksessa epäillään entistä yhtiön talousjohtajaa David Kreinbergiä sekä neuvonantaja William Sorinia. Molemmat ilmoittautuivat poliisiille elokuun 9. päivänä ja ovat vapaina miljoonan dollarin takuita vastaan.
Syyttäjien mukaan Kreinberg ja Sorin ansaitsivat kumpikin miljoona dollaria back datingilla
Kolmikko lähti Comversesta toukokuun alussa, kun Comverse ilmoitti tutkivansa optio-ohjelmaansa, AP kertoi.